د پښتو نوميالۍ هنرمنده باچا زرين جان وفات شوې ده 
باچا زرين جان د شورو په ورځ وفات شوې او دپ يښور دستار شاه باچا په هديره کې دنوميالي موسيقار او هنرمند رفيق شينواري دمزار ترڅنگ خاورو ته سپارل شوې ده.
باچا زرين جان داولسي او فولکلوري سندرو په لړ کې زيات شهرت موندلى ؤ او گڼې جائزې يې گټلې وې. دهغې په جنازه کې هيڅ يو حکومتي او سرکاري چارواکي يا هنرمندانو گډون ونۀ کړو. باچا زرين جان په کال 1942ء کې دپاکستان دخيبرپښتونخوا ايالت دمردان په هوتي سيمه کې زيږيدلې وه او داووۀ کلنۍ څخه يې په سندرو وئيلو پيل کړى ؤ. باچا زرين جان دهنرمندانو دکورنۍ سره تعلق لرلو او هغې دموسيقۍ زده کړې دخپلې مشرې خور دلبرجان او دنامتو موسيقار استاذ پزير خان څخه کړې وې. دپښتو ترڅنگ باچا زرين جان په فارسۍ ، اردو ، سرائيکۍ ، پنجابۍ او هندکو ژبه هم سندرې وئيلي دي. هغې داوؤ کالو په عمر کې دريډيو پاکستان څخه په لمړي ځل دا سندره وئيلې وه ” او زۀ پناه ولاړه يمه هلکه بلۍ مۀ نړوه، ليدى مې نۀ شې“ چې ددغه سندرې دخپريدو سره سم دپښتو موسيقۍ دمينه والو په زړونو کې باچا زرين جان دپاره ځايې پيدا شو. دهغې ډيرې سندرې دشهرت بام ته رسيدلې وې ، چې ددغو سندرو څخه يوه نن هم دخلکو په زړونو او ذهنونو نقش ده ” او سلامۍ له به ورځمه ، ليونى دى وئ ، وئ جانان زما“ باچا زرين جان دخپل ژوند په وروستي پړاؤ کې دصحت دکمزورۍ ترڅنگ ديو شمير معاشي او اقتصادي ستونزو سره هم مخ وه. هغې چې پخپل ژوند يواځې دخپل فن سره وادۀ کړى ؤ، خاوند ، اولاد او نور دملاتړ څوک يې نۀ لرل، ځکه نو په پيښورکې دکرايه په يو وړوکي کور کې ديره وه. خو کله چې په کټ پريوته نو دکور دکرايه وس يې هم نۀ لرلو ، بيا دپيښور سره نزدې کليواله سيمه بخشو پُل کې دخپل يو رشته دار کره ديره شوه او هم دهغه رشته دار په کټ پوزي يې دشورو په ورځ ساه ورکړه. دهنرمندې باچا زرين جان دماما ځوې سردار چې ميرمن باچا زرين جان به ورته دډيرې مينې څخه ورور وئيلو اودژوند ډيرې لمحې يې دسردار سره يو ځايې تيرې کړې وې. ښاغلي سردار دباچا زرين جان خاورو ته دسپارلو په موقع ډيوه ريډيو سره په خبرو کې وويل هغې ټول عمر دفن او دې اولس خدمت کړى ؤ، خو پخپله ډيره دبې ارزۍ په مرگ مړۀ شوه. نوموړي داوښکو په ډکو سترگو وويل باچا زرين جان خو دسخاوت څخه ډکه ښځه وه، هرچا سره يې مرسته او کومک کولو، خو چې کله پخپله په کټ پريوته نو هيچا يې تپوس ونۀ کړو. هغه وويل وزيراعلي اميرحيدر خان هوتي باچا زرين سره يو څه مالي مرسته کړې وه ، خو وروستو بيا دهغې تپوس نۀ حکومت او نۀ دټي وي او ريډيو واکدارانو وکړو. سردار دا گيله هم وکړه چې دباچا زرين جان په ژوند خو دهغې تپوس چا ونۀ کړو خو دخپلې برادرۍ (موسيقۍ) خلک يې هم جنازې قدرې له ورنۀ غلل. دپيښور دسرکاري ريډيو مشر او دپښتو موسيقۍ نوميالي پوهاند لا ئق زاده لا ئق ډيوه ريډيو سره په خبرو کې دباچا زرين جان مړينه دپښتو موسيقۍ دپاره يو ستر زيان وگرځولو او وې وئيل دغسې لويې هنرمندان چرته په پيړو ، پيړو پس پيدا کيږي. هغه وويل باچا زرين جان چې کله په 1949ء کې په لمړي ځل داردو سندره وئيله په هاغه وخت گلنار بيگم ، کشور سلطان، خيال محمد وغيره چا نۀ پيژندل. هغه وويل دپښتو موسيقۍ دپاره چې خداې بخښلې کوم خدمات ترسره کړي هغه به تاريخ کې مدام په ښو ټکو ياديږي. لا ئق زاده لا ئق زياته کړه دباچا زرين جان مړينه ديوې هنرمندې نۀ بلکې ديوې هنري اکيډيمۍ مرگ دى، ځکه چې هغې پښتو موسيقۍ ته ډير څه ورکړي وؤ. لا ئق زاده لا ئق هم دهغې دژوند په وروستو شپو ورځو دافسوس څرگندونه وکړه او وې وئيل واقعي چې باچا زرين جان دخپل قام او اولس څخه ډيره گيله منده گور ته لاړه. هغه وويل څو ورځې مخکې يې ورسره ليدلي وؤ او په دغه ملاقات کې باچا زرين جان ورته وئيلي وؤ چې حکومت او خلکو ورته هاغه مقام ورنۀ کړو چې دنورو ژبو هنرمندانو ته حاصل وي.